ट्रंप के खिलाफ गोपनीय दस्तावेज रखने का मामला : न्याय विभाग ने सुनवाई दिसंबर में करने किया अनुरोध
वाशिंगटन: अमेरिका के न्याय विभाग ने गोपनीय दस्तावेज रखने के मामले में पूर्व राष्ट्रपति डोनाल्ड ट्रंप के खिलाफ आपराधिक मुकदमे की सुनवाई टालने का अनुरोध किया है।
जिला न्यायाधीश एलीन कैनन ने इस हफ्ते की शुरुआत में मामले की सुनवाई के लिए 14 अगस्त की तारीख तय की थी। ट्रंप गोपनीय दस्तावेजों को इकट्ठा करने और उन्हें वापस हासिल करने की न्याया विभाग की कोशिशों में बाधा डालने के मामले में 37 आरोपों का सामना कर रहे हैं।
विशेष वकील जैक स्मिथ की टीम में शामिल अभियोजकों ने न्यायमूर्ति कैनन से मुकदमे की सुनवाई के लिए 11 दिसंबर की तारीख तय करने का आग्रह किया। उन्होंने कहा कि सुनवाई को टालना जरूरी है, क्योंकि मामला गोपनीय दस्तावेजों से जुड़ा हुआ है और ट्रंप के वकीलों को सुरक्षा मंजूरी की जरूरत पड़ेगी, जिससे संबंधित प्रक्रिया जारी है।
न्याय विभाग ने इस हफ्ते कहा था कि उसने ट्रंप की विधि टीम के साथ मामले से जुड़े प्रासंगिक साक्ष्य साझा करना शुरू कर दिया है।
हालांकि, शुक्रवार को दायर अपील में विभाग ने कहा, ‘‘सरकार ने ट्रंप के साथ साक्ष्य साझा करने में तत्परता दिखाई है, लेकिन बचाव पक्ष के वकीलों को साक्ष्यों पर गौर करने, उनकी समीक्षा करने, अदालत के समक्ष दलीलें पेश करने के संबंध में फैसला लेने और सरकार को उक्त दलीलों पर नजर डालने का पर्याप्त समय देने के लिए सुनवाई को टालना जरूरी एवं उचित है।’’
न्याय विभाग ने स्पष्ट किया है कि ट्रंप के वकील सुनवाई की तारीख को आगे खिसकाने का विरोध नहीं कर रहे हैं। सुनवाई की तारीख के संबंध में न्यायाधीश द्वारा जल्द फैसला किया जाएगा।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva